'Juffrou' aangewys as kampioenskut | News24
'Juffrou' aangewys as kampioenskut
=Christin Kruger, is die vrouekampioenskut van die jagtersvereniging se Grysbok-tak. Sy is 'n onderwyseres by Riebeek College op Uitenhage. Foto: HEILIE COMBRINCK
'n Jong onderwyseres van Uitenhage is pas as die vroue-skietkampioen van die Grysbok-tak van die Suid-Afrikaanse Jagtersvereniging op Humansdorp aangewys.
Christin Kruger is sedert haar grootwordjare op die plaas met skiet en vuurwapens vertroud.
"Skiet en jag was nog altyd 'n familieding. So, ek is van kleintyd af blootgestel daaraan. Ek geniet dit, veral teikenskiet want ek is meer presies as wat ek vinnig is. En in die veld moet jy vinnig wees," sê Kruger.
As deel van die vereniging se kompetisies word 'n lewensgroot prent van 'n bok vir teikenskiet gebruik. Dele soos die hart is uitgemerk en 'n skut wat 'n kolskoot skiet, sal goeie punte behaal. Die kompetisies word oor verskillende afstande, posisies en met verskillende kalibers gehou.
Kruger se man, Johan, is 'n lid van die Grysbok-tak en sy het besluit om die sport saam met hom te beoefen. Sy is ook 'n goeie boogskut en wil vanjaar 'n kursus volg met die doel om dié sport af te rig, moontlik ook op skoolvlak by Riebeek College.
"Op skoolvlak word 'n standaard boog gebruik. Dit gaan uit-en-uit oor tegniek en om by beginners 'n liefde vir die sport te kweek.
"Skiet, of dit nou met 'n boog of vuurwapen is, verg baie konsentrasie en 'n sekere temperament.
"Dit leer 'n mens innerlike dissipline. As jy nie kalm bly en fokus nie, sien 'n mens dit op die skietteiken.
"Die voordeel van teikenskiet is dat die (papier)bok nie kan weghol as jy 'n slegte skoot afgevuur het nie. Maar dit is nie 'n verskoning vir 'n slegte skoot nie!"
Kruger beklemtoon ook dat dit belangrik is dat jy jou skiet-toerusting ken en met veranderlikes soos die wind, son en temperatuur rekening hou.